It-Tielet Pitazz – Paragrafi 1181-1190 X'ħin kont qrib tal-Mulej, Hu qalli, Għaliex qed tibża' tibda l-opra li Jiena kkmandajtek tagħmel? Jiena weġibt, "Għaliex tħallini waħdi f'waqtiet bħal dawn, Ġesu', u għaliex ma nkunx nista' nħoss il-preżenza Tiegħek?" Binti, għalkemm inti ma tindunax bija fil-fond l-iktar sigriet ta' qalbek , xorta waħda ma tistax tgħid li Jiena ma ninsabx hemmhekk. Jiena nneħħilek biss is-sens li inti ma tkun konxja tal-preżenza Tiegħi, u dan m'għandux ikun ostaklu biex inti twettaq ir-rieda Tiegħi. Jiena dan nagħmlu sabiex nilħaq l-iskopijiet Tiegħi li ħadd ma jifhimhom, u li inti għad issir tafhom iżjed tard. Binti, kun af bla ebda dubju, u darba għal dejjem, li d-dnub mejjet biss ikeċċini minn ġor-ruħ, u xejn iżjed. + Illum il-Mulej qalli, Binti, pjaċir u għaxqa Tiegħi, xejn m'hu ser iwaqqafni milli nagħtik grazzji. Il-miżerja tiegħek ma ttellifx il-ħniena Tiegħi. Binti, ikteb li iktar ma tkun kbira l-miżerja tar-ruħ, iktar għandha dritt fuq il-ħniena Tiegħi; (ħajjar) lill-erwieħ kollha sabiex jafdaw fl-abbiss bla qiegħ tal-ħniena Tiegħi, għax Jiena rrid insalvahom kollha kemm huma. Fuq is-salib, il-lanza fetħet beraħ l-għajn tal-ħniena Tiegħi għall-erwieħ kollha – Jiena ma ħallejt barra lil ħadd! O Ġesu', irrid ngħix il-mument ta' issa, ngħix bħallikieku dan kien l-aħħar jum ta' ħajti. Irrid nuża kull mument b'mod skrupluż għall-ikbar glorja ta' Alla, nuża kull ċirkustanza għall-ġid ta' ruħi. Irrid inħares lejn kollox, mill-att li xejn ma jiġri mingħajr ir-rieda ta' Alla. Alla ta' ħniena bla tarf, għannaq id-dinja u ferra' Lilek innifsek fuqna permezz tal-Qalb ħanina ta' Ġesu'. F'okkażjoni li ġrat qabel. Filgħaxija, rajt lill-Mulej Ġesu' fuq is-salib. Id-Demm l-iżjed Qaddis Tiegħu ħiereġ igelgel minn idejh, saqajh u ġenbu. Ftit wara, Ġesu' qalli, Dan kollu għas-salvazzjoni tal-erwieħ. Aħseb sewwa, binti, dwar x'inti tagħmel għas-salvazzjoni tagħhom. Jiena weġibt, Ġesu', meta jiena nħares lejn it-tbatija Tiegħek, nista' nara li dak li jiena qiegħda nagħmel għas-salvazzjoni tal-erwieħ tista' tgħid ma jiswa xejn." U l-Mulej qalli, Kun af, binti, li l-martirju tiegħek fis-skiet minn jum għall-ieħor f'sottomissjoni sħiħa għar-rieda Tiegħi qiegħed idaħħal ħafna erwieħ fil-ġenna. U meta jidhirlek lit-tbatija tiegħek tkun qed tegħleb lil saħħtek, ikkontempla l-Pjagi Tiegħi, u inti jirnexxilek togħla 'l fuq mid-disprezz u l-ġudizzju uman. Il-meditazzjoni fuq il-Passjoni Tiegħi tgħinek togħla 'l fuq minn kollox. Fhimt ħafna affarijiet li qabel ma kienx irnexxieli nifhimhom. 9 ta' Lulju 1937. Illejla, waħda mis-sorijiet mejtin ġiet u talbitni jum wieħed ta' sawm u qaltli noffri l-eżerċizzi (spiritwali) tiegħi kollha dakinhar għaliha. Jiena weġibt li hekk kont sejra nagħmel. Minn kmieni l-għada filgħodu, offrejt kollox għall-intenzjoni tagħha. Waqt il-Quddiesa, kelli esperjenza qasira tat-turmenti tagħha. Kelli esperjenza ta' xenqa hekk kbira għal Alla li ħassejtni qisni qiegħda mmut bix-xewqa li kelli li ningħaqad miegħu. Din il-ħaġa ftit damet, imma fhimt xi jħossu l-erwieħ tal-purgatorju bix-xewqa li għandhom. X'ħin spiċċat il-Quddiesa, fil-pront tlabt il-permess tal-Madre Superjura sabiex insum, imma ma tatulix minħabba l-mard tiegħi. X'ħin dħalt fil-kappella, smajt dan il-kliem: "Li kieku int somt Sor, ma kienx ikolli serħan sa filgħaxija, imma minħabba l-ubbidjenza tiegħek, li ma ħallitekx issum, kelli serħan fil-pront. L-ubbidjenza għandha ħafna qawwa." Wara dan il-kliem smajt: "Jalla Alla jippremjak." Ta' spiss nitlob għall-Polonja, imma nara li Alla hu nkurlat sewwa magħha minħabba l-ingratitudni tagħha. Jiena nuża s-saħħa kollha ta' ruħi biex niddefendiha. Il-ħin kollu nfakkar lil Alla fil-wegħdiet tal-ħniena Tiegħu. Meta jiena nara l-korla Tiegħu, nintefa' bil-fiduċja fl-abbiss tal-ħniena Tiegħu, u nitfa' ġo fih lill-Polonja kollha, u mbagħad Hu ma jkunx jista' juża l-ġustizzja Tiegħu. Pajjiżi, kemm tiswieli! Ma tgħaddix ġurnata li fiha jiena ma nitlobx għalik. (Sentenza minn San Vinċenz de Paule: "Il-Mulej dejjem imidd idu għal xi opra meta jneħħi min-nofs il-mezzi kollha umani u jikkmandana nagħmlu xi ħaġa li hi akbar minn saħħitna.") + Ġesu'. – Mill-pjagi Tiegħi kollha, bħal minn għejjun, toħroġ tgelgel il-ħniena għall-erwieħ, imma l-pjaga fil-Qalb Tiegħi hi l-għajn ta' ħniena bla tarf. Minn din il-għajn joħorġu l-grazzji kollha għall-erwieħ. Il-fjammi tal-kompassjoni jaħarquni. Għandi xewqa kbira li nferragħhom fuq l-erwieħ. Kellem lid-dinja kollha dwar il-ħniena Tiegħi.
Djarju ta' Swor Fawstina – It-3 Pitazz (par.1181-1190)